钦定古今图书集成/明伦汇编/官常典/第511卷 > 张整
## 钦定古今图书集成/明伦汇编/官常典/第511卷 > 张整

按《宋史》本传：“整字成伯，亳州酂阳人。初隶皇城司御
龙籍，补供奉官，为利、文州都巡检使。边夷岁钞省地，
吏习不与校，至反遗之物，留久乃去。整恶其贪暴无
已，密募死士，时其来，掩击几尽。有司劾生事，神宗壮
之，不问。调荆湖将领，拓溪蛮地，筑九城，董兵镇守，又
破蛮于大田。岁中三迁，狤狑万众，乘舟屯托口，迫黔”
江城。时守兵才五百人，情大恐。整伏其半于托口旁，
戒曰：“须吾旦，度金斗崖，举帜则噪而前。”及旦，率其半
缚艨艟，建旗鼓，溯流急趋。贼望见大笑，帜举伏发，前
后合击，人人殊死斗，蛮腾践投江中，杀获不可计。为
广西钤辖，坐杀降猺，责监江州酒税，复为泾原、真定、
京东、环庆钤辖。整莅军严明，哲宗尝访于辅臣，召之
对，擢为龙神卫四厢都指挥使、管干马军司。卒，官至
威州刺史。